Berg tror Solskjær blir i Norge minst ett år til
- Det overrasker meg ikke. Ole Gunnar sto på ønskelisten til Aston Villa, og var i møter med dem. Da valgte han å bli i Norge. Han har et godt navn i England, han har vært trener i United-systemet og gjør det bra i Molde. Derfor er Ole Gunnar attraktiv i England, sier Henning Berg til VG Nett. Likevel tror ikke den tidligere Blackburn-backen at Solskjær forlater rosenes by og reiser til England nå. - Det er kort tid siden han takket nei til å gå videre i samtalene med Aston Villa. Signalene som kom etter det, var at Molde var et lengre prosjekt, selv om samarbeidet fikk en test i sommer. Jeg ser for meg at Ole Gunnar blir i Norge i alle fall ett år til, fortsetter Berg. Femte gang Det var BBC som tirsdag hevdet at representanter for Ole Gunnar Solskjær hadde kontaktet Blackburn og luftet ideen om ham som ny manager i klubben. Dette er femte gang 39-åringen blir linket til en engelsk klubb. VG Nett har ikke fått kontakt med Solskjær-rådgiver Jim Solbakken tirsdag. I tillegg til Aston Villa har nordmannen vært linket til Portsmouth, Wolverhampton og Blackburn det siste året. Til tross for massiv interesse er Solskjær fortsatt Molde-trener, men Berg ser for seg sin tidligere lagkamerat som trener i England i fremtiden. - Han er en respektert person i England, han har trent reservelaget til United og gjør det bra i Norge. I tillegg har han et engelsk trenerteam, som vil gjøre overgangen lettere. Han snakker også engelsk like bra som de som bor der, sier Berg.Trond Hustad, sportssjef i Romsdals Budstikke, har fulgt Molde i en årrekke. Han mener det er usannsynlig at representanter for Solskjær skal ha tatt kontakt med Blackburn. - Når det kommer fra England på den måten er det vanskelig å mene noe som helst om det. Men på stående fot høres det usannsynlig ut at representanter for Ole Gunnar skal ha tatt et slikt initiativ. Det høres helt ulogisk ut i alle fall etter signalene som kom i kjølevannet av Villa-saken, sier han til VG Nett. Likevel er han, som Berg, på ingen måte overrasket. - Jeg var ikke overrasket da Villa-interessen dukket opp, og er ikke overrasket nå. Det er det ingen grunn til å være. Hans navn vil alltid dukke opp i engelske spekulasjoner.
Ikke overraskende er Ole Gunnar Solskjær (39) på ny koblet til en klubb britiske fotballøya.